b'\n_START_ARTICLE_\nMihheil Saaka\xc5\xa1vili\n_START_PARAGRAPH_\nMihheil Saaka\xc5\xa1vili (sageli kasutatakse venep\xc3\xa4rast eesnime Mihhail, tuntud ka h\xc3\xbc\xc3\xbcdnimega Mi\xc5\xa1a; gruusia keeles \xe1\x83\x9b\xe1\x83\x98\xe1\x83\xae\xe1\x83\x94\xe1\x83\x98\xe1\x83\x9a \xe1\x83\xa1\xe1\x83\x90\xe1\x83\x90\xe1\x83\x99\xe1\x83\x90\xe1\x83\xa8\xe1\x83\x95\xe1\x83\x98\xe1\x83\x9a\xe1\x83\x98\xc2\xa0; s\xc3\xbcndinud 21. detsembril 1967 Gruusias) on Gruusia ja Ukraina poliitik, Gruusia president aastatel 2004\xe2\x80\x932007 ja 2008\xe2\x80\x932013, \xc3\x9chinenud Rahvusliku Liikumise asutaja ja juht. Alates 30. maist 2015 kuni 9. novembrini 2016 oli ta Odessa oblasti kuberner._NEWLINE_Saaka\xc5\xa1vili oli president Eduard \xc5\xa0evardnadze tagasiastumiseni viinud "rooside revolutsiooni" \xc3\xbcks juhte ja v\xc3\xb5itis j\xc3\xa4rgnenud presidendivalimised 2004. aasta 4. jaanuaril 96,25 protsentiga h\xc3\xa4\xc3\xa4ltest. Astus 2007. aasta 25. novembril p\xc3\xa4rast opositsiooni meeleavalduste j\xc3\xb5uga laialiajamist ennet\xc3\xa4htaegselt ametist tagasi. Valiti 5. jaanuaril 2008 toimunud ennet\xc3\xa4htaegsetel presidendivalmistel uuesti presidendiks 53,5 protsendiga h\xc3\xa4\xc3\xa4ltest._NEWLINE_President Saaka\xc5\xa1vilit peeti sageli l\xc3\xa4\xc3\xa4nemeelseks juhiks, kes viis Gruusias l\xc3\xa4bi rea edukaid reforme, samas kritiseeriti teda autoritaarsete tendentside p\xc3\xa4rast. Poliitilised vastased on talle ette heitnud populismi, demagoogiat ja v\xc3\xb5imujanu ning s\xc3\xbc\xc3\xbcdistanud teda valimistulemuste v\xc3\xb5ltsimises.\n_START_SECTION_\nVarasem elu\n_START_PARAGRAPH_\nSaaka\xc5\xa1vili l\xc3\xb5petas 1992. aastal Kiievi Riikliku \xc3\x9clikooli rahvusvahelise \xc3\xb5iguse erialal. 1994 sai ta \xc3\xb5igusteaduse alal magistrikraadi New Yorgi Columbia \xc3\xbclikoolist ning 1995 \xc3\xb5igusteaduse doktori (SJD) kraadi Washingtoni \xc3\xbclikoolist. Aastal 1995 sai ta ka diplomi rahvusvahelisest inim\xc3\xb5iguste instituudist Strasbourgis._NEWLINE_Kui Saaka\xc5\xa1vili t\xc3\xb6\xc3\xb6tas 1995. aasta alguses advokaadina New Yorgi advokaadib\xc3\xbcroos Patterson, Belknap, Webb & Tyler ja elas Central Parki \xc3\xa4\xc3\xa4res, v\xc3\xb5ttis temaga \xc3\xbchendust vana s\xc3\xb5ber Gruusiast Zurab \xc5\xbdvania, kes president Eduard \xc5\xa0evardnadze \xc3\xbclesandel otsis noori andekaid grusiine, kes tuleksid poliitikasse. Valimistel detsembris 1995 p\xc3\xa4\xc3\xa4sesid m\xc3\xb5lemad Gruusia parlamenti, kandideerides \xc5\xa0evardnadze partei Gruusia Kodanike Liit nimekirjas. _NEWLINE_Saaka\xc5\xa1vili tegi endale varsti nime uue valimiss\xc3\xbcsteemi, s\xc3\xb5ltumatu kohtus\xc3\xbcsteemi ja mittepoliitilise politsei kavandamisega tegeleva parlamendikomitee esimehena. Ta sai arvamusk\xc3\xbcsitluste j\xc3\xa4rgi \xc5\xa0evardnadze j\xc3\xa4rel populaarsuselt teiseks poliitikuks Gruusias_NEWLINE_Jaanuaris 2000 m\xc3\xa4\xc3\xa4rati Saaka\xc5\xa1vili Euroopa N\xc3\xb5ukogu Parlamentaarse Assamblee asepresidendiks. _NEWLINE_12. oktoobril 2000 sai Saaka\xc5\xa1vili president \xc5\xa0evardnadze poolt ametisse nimetatud valitsuse justiitsministriks. Ta algatas Gruusia korrumpeerunud ja politiseeritud kriminaalkohtu- ja vanglate s\xc3\xbcsteemis suuri reforme, mida rahvusvahelised vaatlejad ja inim\xc3\xb5iguste aktivistid kiitsid._NEWLINE_2001. aasta keskel s\xc3\xbc\xc3\xbcdistas Saaka\xc5\xa1vili majandusminister Vano T\xc5\xa1harti\xc5\xa1vilit, julgeolekuministrit Vahtang Kutateladzet ja Thbilisi politsei\xc3\xbclemat Soso Alavidzet ebaseaduslikelt \xc3\xa4ritehingutelt teenimiselt. Nimetatud olid enesele ehitanud kallid villad. Saaka\xc5\xa1vili esitas korruptsiooni vastu v\xc3\xb5itlemiseks seaduseeln\xc3\xb5u, mille j\xc3\xa4rgi poliitikud oleksid pidanud oma sissetulekud deklareerima. President \xc5\xa0evardnadze ei kiitnud seda seaduseeln\xc3\xb5ud heaks. Arvatakse, et \xc5\xa0evardnadze ei tahtnud kaotada endale kommunistliku partei p\xc3\xa4evilt lojaalseid poliitikuid.   _NEWLINE_Saaka\xc5\xa1vili astus 5. septembril 2001 tagasi, \xc3\xb6eldes: "Pean ebamoraalseks j\xc3\xa4\xc3\xa4da \xc5\xa0evardnadze valitsuse liikmeks." Ta teatas, et korruptsioon on tunginud Gruusia valitsuse keskmesse v\xc3\xa4lja ning \xc5\xa0evardnadzel puudub tahe sellega tegelda, ning hoiatas, et "praegune asjade k\xc3\xa4ik Gruusias muudab riigi \xc3\xbche-kahe aastaga kriminaalseks enklaaviks." _NEWLINE_Saaka\xc5\xa1vili astus v\xc3\xa4lja Gruusia Kodanike Liidust ja asutas oktoobris 2001 \xc3\x9chinenud Rahvusliku Liikumise, kuhu pidid koonduma Gruusia reformimeelsed. _NEWLINE_Koos \xc3\x9chinenud Demokraatidega, kelle eesotsas olid n\xc3\xbc\xc3\xbcd Zurab \xc5\xbdvania ja Nino Burd\xc5\xbeanadze, moodustas ta "laia demokraatliku alliansi". Juunis 2002 valiti ta \xc3\x9chinenud Rahvusliku Liikumise ja Gruusia T\xc3\xb6\xc3\xb6partei kokkuleppel Thbilisi linnavolikogu (Sakrebulo) esimeheks (faktiliselt linnapeaks). See andis talle uued v\xc3\xb5imalused valitsuse kritiseerimiseks. _NEWLINE_Linnapeana p\xc3\xbc\xc3\xbcdis ta n\xc3\xa4idata end tegudeinimesena, tegeldes katuste ja liftide parandamisega.\n_START_SECTION_\nT\xc3\xb5us presidendiks\n_START_PARAGRAPH_\n2. novembril 2003 toimusid Gruusias parlamendivalimised. Valimisv\xc3\xb5itlust pidas Saaka\xc5\xa1vili loosungi all "Gruusia ilma \xc5\xa0evardnadzeta"._NEWLINE_Kohalikud ja rahvusvahelised vaatlejad t\xc3\xa4heldasid valimistel v\xc3\xb5ltsimisi. Saaka\xc5\xa1vili kuulutas end valimiste v\xc3\xb5itjaks (seda kinnitasid s\xc3\xb5ltumatud h\xc3\xa4\xc3\xa4letanute k\xc3\xbcsitlused) ning kutsus Gruusia kodanikke \xc3\xbcles demonstratsioonidele \xc5\xa0evardnadze valitsuse vastu ning v\xc3\xa4givallatule kodanikuallumatusele. \xc3\x9chinenud Rahvuslik Liikumine ja teised opositsioonilised r\xc3\xbchmitused n\xc3\xb5udsid \xc5\xa0evardnadze k\xc3\xb5rvaldamist ja uute valimiste l\xc3\xa4biviimist. _NEWLINE_Kui paistis, et \xc5\xa0evardnadze tahab hoolimata v\xc3\xb5ltsimistest uue parlamendi kokku kutsuda, kutsus ta oma pooldajaid \xc3\xbcles piirama parlamendihoone sisse. _NEWLINE_20.\xe2\x80\x9323. novembril toimusid Thbilisis \xc3\xbcle 100 000 osav\xc3\xb5tjaga massimeeleavaldused ("roosirevolutsioon"), millel esinesid k\xc3\xb5nedega Saaka\xc5\xa1vili ja teised opositsioonitegelased. 22. novembril, kui \xc5\xa0evardnadze oli just alustanud parlamendi avamise k\xc3\xb5net, sisenes Saaka\xc5\xa1vili hoonesse ja h\xc3\xbc\xc3\xbcdis presidendile, et too peab tagasi astuma. 23. novembril astus \xc5\xa0evardnadze tagasi ja tema kohuseid t\xc3\xa4itma asus ajutiselt parlamendi spiiker Nino Burd\xc5\xbeanadze._NEWLINE_Saaka\xc5\xa1vili kandideeris ennet\xc3\xa4htaegsetel presidendivalimistel, lubades v\xc3\xb5idelda korruptsiooniga ning t\xc3\xb5sta palku ja pensione. Ta lubas parandada suhteid v\xc3\xa4lisriikidega. L\xc3\xa4\xc3\xa4nemeelsena kavatses ta taotleda Gruusia vastuv\xc3\xb5tmist NATO-sse ja Euroopa Liitu, r\xc3\xa4\xc3\xa4kides ka vajadusest parandada suhteid Venemaaga.\n_START_SECTION_\nPresidendivalimiste v\xc3\xb5itja\n_START_PARAGRAPH_\n4. jaanuaril 2004 v\xc3\xb5itis Saaka\xc5\xa1vili Gruusia ennet\xc3\xa4htaegsed presidendivalimised, saades 96,25% h\xc3\xa4\xc3\xa4ltest. Enne valimisi kardeti, et h\xc3\xa4\xc3\xa4letajate arv ei k\xc3\xbc\xc3\xbcni vajaliku 50 protsendini valimis\xc3\xb5iguslikest kodanikest._NEWLINE_Uue presidendi suuremad probleemid olid Gruusia raske majanduslik olukord ning separatism Abhaasias, L\xc3\xb5una-Osseetias ja Ad\xc5\xbeaarias._NEWLINE_Saaka\xc5\xa1vili seadis endale \xc3\xbclesande tuua Gruusia v\xc3\xa4lja majanduslikust langusest, kodus\xc3\xb5dadest ja korruptsioonist ning juhtida riik stabiilsuse ja kasvu perioodi. Ta palus abi ja investeeringuid l\xc3\xa4\xc3\xa4neriikidelt. Saaka\xc5\xa1vii lubas parandada pingelisi suhteid Venemaaga, kuid hoiatas, et Venemaa ei tohi kohelda Gruusiat oma kolooniana ning r\xc3\xb5hutas, et Gruusia taotleb suuremat integratsiooni Euroopaga, sest "meie koht on Euroopas"._NEWLINE_Saaka\xc5\xa1vilile pandi v\xc3\xa4ga suuri lootusi, kuigi oli ka neid, kes kahtlesid tema v\xc3\xb5imetes juhtida riiki revolutsioonij\xc3\xa4rgses olukorras.  _NEWLINE_24. jaanuaril 2004 andis Saaka\xc5\xa1vili kuningas David Ehitaja haua juures Khuthaisi l\xc3\xa4hedal Gelathi katedraalis s\xc3\xbcmboolse vande. Hoides k\xc3\xa4tt kuninga haual, \xc3\xbctles ta: "Seistes Davidi haua juures, peame \xc3\xbctlema, et Gruusia \xc3\xbchineb, Gruusia saab tugevaks ja me taastame tema terviklikkuse. Ma soovin, et me k\xc3\xb5ik teeksime seda koos ja ma t\xc3\xb5otan mitte saada teile h\xc3\xa4biks." Ta sai \xc3\xb5nnistuse patriarh Ilja II-lt. _NEWLINE_Saaka\xc5\xa1vili andis ametivande 25. veebruaril ja kirjutas samas alla aktile, mis kinnitas Gruusiale uue riigilipu. _NEWLINE_Tseremooniat olid vaatamas suured rahvahulgad ja v\xc3\xa4ljak oli t\xc3\xa4is punavalgeid lippe. Toimus s\xc3\xb5jav\xc3\xa4eparaad, millel osales 1500 s\xc3\xb5jav\xc3\xa4elast, r\xc3\xbcndelennukite Su-25 ja helikopterite Mi-8 demonstratsioonlennud ja suurt\xc3\xbckisaluut._NEWLINE_Tseremoonial viibisid 24 riigi delegatsioonid, teiste seas USA riigisekret\xc3\xa4r Colin Powell ja Venemaa v\xc3\xa4lisminister Igor Ivanov. Abhaasia ja L\xc3\xb5una-Osseetia ei v\xc3\xb5tnud kutset vastu.\n_START_SECTION_\n2007. aasta kriis\n_START_PARAGRAPH_\n2007. aasta s\xc3\xbcgisel puhkesid Gruusias valitsusvastased meeleavaldused. Meeleavalduste l\xc3\xb5kkelel\xc3\xb6\xc3\xb6mises oli oluline roll Saaka\xc5\xa1vili valitsuse endisel kaitseministril Irakli Okrua\xc5\xa1vilil, kes loopis s\xc3\xbc\xc3\xbcdistusi s\xc3\xbc\xc3\xbctegudes alates korruptsioonist kuni m\xc3\xb5rvadeni. Opositsioon ei olnud rahul ka v\xc3\xb5imupartei poolt l\xc3\xa4biviidud muudatustega valimiskorras._NEWLINE_Tuge said protestijad suur\xc3\xa4rimees Badri Patarkatsi\xc5\xa1vili meediakanalitelt. Muuhulgas oli Okrua\xc5\xa1vili presidenti s\xc3\xbc\xc3\xbcdistanud kavas Patarkatsi\xc5\xa1vili k\xc3\xb5rvaldada._NEWLINE_7. novembril otsustas valitsus juba h\xc3\xa4\xc3\xa4buma kippuvad meeleavaldused j\xc3\xb5uga laiali ajada. President kuulutas v\xc3\xa4lja erakorralise olukorra, sulges opositsioonilised meediakanalid. Inim\xc3\xb5igusorganisatsioonid s\xc3\xbc\xc3\xbcdistasid Gruusia valitsust ebaproportsionaalse j\xc3\xb5u kasutamises, Saaka\xc5\xa1vili valitsust kritiseerisid ka senised liitlased L\xc3\xa4\xc3\xa4nes._NEWLINE_Saaka\xc5\xa1vili otsustas ametist ajutiselt taanduda, kuulutas v\xc3\xa4lja erakorralised presidendivalimised 5. jaanuaril 2008 ja rahvah\xc3\xa4\xc3\xa4letuse k\xc3\xbcsimuses, millal pidada parlamendivalimised (kevadel, nagu n\xc3\xb5udis opositsioon, v\xc3\xb5i s\xc3\xbcgisel, nagu oli kavandanud v\xc3\xb5imupartei)._NEWLINE_25. novembril peatati Saaka\xc5\xa1vili presidendivolitused, presidendi kohuset\xc3\xa4itjaks sai Nino Burd\xc5\xbeanadze. Opositsiooni v\xc3\xa4itel ei koheldud teisi kandidaate j\xc3\xa4rgnenud valimiskampaania perioodil v\xc3\xb5imupartei nimel kandideerinud Saaka\xc5\xa1viliga v\xc3\xb5rdv\xc3\xa4\xc3\xa4rselt. Saaka\xc5\xa1vili v\xc3\xb5itis erakorralised valimised esimeses h\xc3\xa4\xc3\xa4letusvoorus olulise edumaaga j\xc3\xa4rgmise kandidaadi ees ja vannutati 20. jaanuaril 2008 teiseks ametiajaks presidendiametisse.\n_START_SECTION_\nV\xc3\xb5imult taandumine\n_START_PARAGRAPH_\nSaaka\xc5\xa1vili teine ametiaeg presidendina l\xc3\xb5ppes 2013. aastal. P\xc3\xb5hiseaduse j\xc3\xa4rgi ei saanud ta presidendiametisse kolmandat korda kandideerida. Parlament algatas 2010. aasta suvel p\xc3\xb5hiseaduse muutmise, mis lubas edaspidi presidendist suuremat v\xc3\xb5imu peaministrile. Kriitikud oletasid, et Saaka\xc5\xa1vilil oli kavatsus presidendiaja l\xc3\xb5ppedes asuda valitsuse etteotsa._NEWLINE_2012. aasta parlamendivalimiste eel kerkis Saaka\xc5\xa1vili juhitud \xc3\x9chinenud Rahvusliku Liikumise vastu j\xc3\xb5uliselt esile Bid\xc5\xbeina Ivani\xc5\xa1vili juhitud opositsiooniparteide koalitsioon Gruusia Unistus, mis v\xc3\xb5itis ka valimised. Teravalt Saaka\xc5\xa1vili vastu meelestatud opositsiooniparteid n\xc3\xb5udsid tema ennet\xc3\xa4htaegset ametist taandumist, kuid president p\xc3\xbcsis oma ametis siiski t\xc3\xa4htaegsete valimisteni._NEWLINE_Donbassi s\xc3\xb5ja ajal, 2015. aasta alguses, asus ta ametisse Ukraina valitsuse n\xc3\xb5unikuna. Mais 2015 nimetas president Petro Poro\xc5\xa1enko ta Odessa oblasti kuberneriks. 2016. aasta 7. novembril teatas Saaka\xc5\xa1vili otsusest kuberneri kohalt tagasi astuda.\n_START_SECTION_\nIsiklikku\n_START_PARAGRAPH_\nSaaka\xc5\xa1vili valdab peale gruusia ja vene keele vabalt inglise ja prantsuse keelt. _NEWLINE_Saaka\xc5\xa1vili on abielus Terneuzenist p\xc3\xa4rit hollandlanna Sandra Roelofsiga, kellega ta tutvus enne USA-sse minekut \xc3\xbchel inim\xc3\xb5iguste kursusel Prantsusmaal. Neil on kaks poega, Eduard ja Nikoloz.'